Modelltrening

Minipilot 1 BI **Modell-trening gjennom digitale tester** Øyvind Kvalnes ble med sin søknad ”Ethical Navigation” vinner av mini-pilotkonkurransen som ble utlyst på årets Pedagogiske Inspirasjonsdag. Konkurransen var ment å stimulere BI-forelesere til å utvikle tilbakemeldingsaktiviteter for storklasseundervisning, og er en aktivitet i FoU-prosjektet ASSESS 2010 – underveisvurdering i store klasser. Kvalnes sitt opplegg består i å trene studentene i en sentral modell i pensum - det ”etiske” navigasjonshjulet - gjennom å legge frem en rekke påstander som studentene må ta stilling til. Påstandene legges inn i en digital test på it’s learning som gir studentene personlig, men automatisert tilbakemelding på hva de har svart. Studentene kan ta testen så mange ganger de vil. Som et tillegg vil testene inneholde et fritekstfelt der studentene bes omformulere noen av påstandene. Tilbakemelding på disse vil skje gjennom at foreleser plukker ut relevante formuleringer og presenterer/diskuterer disse i plenum. Modelltreningen henger godt sammen med læringsmålet i kurset da hensikten er å gi studentene en god basiskunnskap før de senere i kurset skal løse etiske dilemmaer.